En politiker i begynnelsen av 40-årene ble i april pågrepet og siktet for seksuelle overgrep. Han er også siktet for å ha vært i besittelse av overgrepsmateriale.

– Han erkjenner å ha vært i besittelse av slikt materiale, bekrefter politiadvokat Kristine Knutsen-Berge i Vest politidistrikt.

Ikke ferdig etterforsket

Onsdag ble mannen varetektsfengslet i fire nye uker.

– Det gjenstår fortsatt en del etterforskning av saken, blant annet skal det tas flere avhør, sier Knutsen-Bergen.

«Retten mener at handlingenes grovhet, mistankens styrke og behovet for inngrep for å verne barn mot siktede må veies tyngre enn belastningen for siktede ved fortsatt varetektsfengsling på nåværende tidspunkt», heter det i en fersk kjennelse fra Bergen tingrett.

Politiadvokaten sier til BA at de satser på å være ferdige med etterforskningen i løpet av høsten.

Mannen sitter i kommunestyret i en hordalandskommune. Han sitter også i fylkesstyret for sitt politiske parti.

Overgrepene han er siktet for fant sted på 90-tallet og begynnelsen av 2000-tallet. Det yngste barnet skal ha vært helt nede i fireårsalderen da overgrepene startet.

Gikk til politiet

Saken startet med at en mann i slutten av 20-årene kontaktet politiet og fortalte hva har var blitt utsatt for i barndommen.

– Jeg valgte å snakke med politiet på grunn av faren for at han begår nye lovbrudd. Han har holdt på dette i mange år, uttalte mannen til BA tidligere i år.

Han fortalte om hvordan han kom i kontakt med mannen via andre barn.

– Jeg har i mange år følt en skam og flauhet, spesielt i årene etter. Vi bodde på et lite sted, der jeg fort kunne risikere å møte på ham i sentrum. Det kunne ødelegge hele dagen for meg, sier han.

Overgrepene skal ha startet da han begynte på barneskolen, og pågått til ungdomsskolealder.

(artikkelen fortsetter under bildet)

Politiadvokat Kristine Knutsen-Berge. Foto: LINDA NILSEN

Politikeren ble i 2002 dømt for seksualforbrytelser. En 15 år gammel barnehjemsgutt ble høsten 1995 utsatt for overgrep i butikken der mannen jobbet på 90-tallet.

Mannen hevet den gang i retten at han ikke visste hvor gammel gutten var, og at han trodde han var over 16 år.

Han slapp imidlertid å sone straff for forbrytelsen.